Aulus Caecina Alienus
Aulus Caecina Alienus (nescimus, quando natus sit, mortuus est anno 79) senator Romanus primo saeculo post Christum natum fuit. Patria eius Vicetia erat. Anno 67/68 quaestor in Hispania Baetica erat. Galba imperator eum legatum Legionis IV Macedonicae in Germania Superiore fecit. Anno 69 ad Vitellium imperatorem transiit et dux militum Vitellianorum exercitum, quo Helvetios vicit, in Italiam duxit. Apud Bedriacum 14 Aprilis 69 cum Fabio Valente exercitum Othonis vicit et primo Lugduni, deinde Romae a Vitellio honoratus est. Cum Fabio Valente consulatum suffectum mensibus Septembris et Octobris anni 69 accepit. Sed post cladem a Vespasiano acceptam et mortem Fabii Valentis Galba eum 30 Octobris, unum diem ante finem consulatus, magistratu expulit et Rosium Regulum consulem per unum diem fecit. Cum postea ad Flavianam partem transire conaretur, militibus suis impeditus est. Tamen Vitellius eum ducem militum contra Flavianos fecit. Post victoriam Marci Antonii Primi, legatis Legionis VII Galbianae, Caecina captus ad Vespasianum imperatorem missus est, qui eum comiter accepit atque ornavit. Anno 79 autem a Tito imperatore propter quandam coniurationem necatus est.